Ott Lepland

Ott Lepland (sündinud 17. mail 1987 Tallinnas) on eesti poplaulja ja laulukirjutaja. Ta esindas Eestit 2012. aasta Eurovisiooni lauluvõistlusel, kus tema enda kirjutatud laul "Kuula" saavutas 6. koha.

Lapsepõlv 
Laulmisega on Ott tegelenud lapsest peale. Juba väikese poisina ilmus temalt neli kassetti: "Oti suvelaulud", "Oti jõululaulud", "Ott ja valged jänesed" ning "Ott ja sõbrad", viimased kaks on välja antud ka CD-na. Koos ansambliga Beergrass võttis Lepland lauluga "Lambarock" osa saatest "7 vaprat".

Ott Lepland on kaasa teinud Vanalinnastuudio lavastustes "Kommipoodi ära eksinud ...", "12 tooli" ja "Tuhat klouni".

Elu enne saatesarja "Eesti otsib superstaari" 
Ott Lepland on õppinud Georg Otsa nimelises Tallinna Muusikakoolis pop-jazz-laulu ja käinud laulukoolis WAF. Lisaks laulmisele on Lepland õppinud kümme aastat klaverit.

WAF-i laulukooriga osales ta telesaates "Laululahing", kus Lepland oli nii mõnegi laulu solist: "Sa haara kinni mu käest", "Vana vaksal", "On läinud aastad".

2008. aastal mängis Lepland Richard Lõvisüdame rolli Kaari Sillamaa Noorte Muusikateatri ja Otsa kooli ühislavastuses "Saladin ja Lõvisüda". Lisaks oli ta 2006. aastal linastunud muusikalis "Fame" taustalaulja.

"Eesti otsib superstaari" 

Lepland võitis 2009. aastal "Eesti otsib superstaari" saate kolmanda hooaja. "Eesti otsib superstaari" superfinaali hääletusele elas kaasa 363 000 vaatajat. See on senini suurim vaatajanumber, mis sellele saatele on osaks saanud. Superfinaali hääletuses osales ligi 100 000 inimest, kellest 63% lemmikuks oli Ott Lepland ja 37% andis hääle Birgit Varjunile. Televaatajate lemmik Ott Lepland võitis ka raadiojaama Star FM kuulajate ennustusvõistluse – tema poolt hääletas ligi 90% vastanuist.

Lepland võitis 100 000 krooni ja plaadilepingu Crunch Industryga.

Saates esitatud laulud

Albumid

Debüütalbum "Ott Lepland" 
2010. aasta aprillis ilmus Ott Leplandil samanimeline debüütalbum "Ott Lepland". Plaadil on 12 lugu, mis kõik on eestikeelsed ning mille autord on Ott Lepland, Tanel Padar, Hendrik Sal-Saller, Laur Joamets, Kaspar Kalluste, Taavi Paomets. Album sisaldas selliseid lugusid nagu "Otsides ma pean su jälle leidma", "Süte peal sulanud jää", "Läbi öise Tallinna", "Üheskoos on olla hea". Albumit saatis suur müügiedu.

Teine stuudioalbum "Laulan ma sind" 
2011. aasta lõpus andis Ott Lepland välja oma teise stuudioalbumi "Laulan ma sind". Plaadil on 11 lugu, teiste seas lood "Sinuni", "Kohtume jälle", "Öö (singel)", "Tunnen elus end" ja "Kuula". Plaadi on produtseerinud Crunch Industry.

Kolmas stuudioalbum "Öö mu kannul käib" 
"Öö mu kannul käib" on Leplandi kolmas stuudioalbum, mis anti välja 2012. aasta detsembris, plaadi produtseeris Crunch Industry. Albumil on 12 lugu, nende seas singlid "Kodu", "Maagiline maa" ja "Planeet oma teel".

Neljas stuudioalbum "Siinpoolne" 
"Siinpoolne" on Leplandi neljas stuudioalbum, mis anti välja 2015. aasta mais, plaadi produtseeris Crunch Industry. Albumil on 11 lugu, nende seas singlid "Ajaga võidu", "Pool tundi veel" ja "Iga päev".

Viies stuudioalbum "Maailm mu ees" 
"Maailm mu ees" on Leplandi viies stuudioalbum, mis anti välja 17. november 2016. Tegu on kunstilise kontsertalbumiga, mis sisaldab Ott Leplandi parimaid lugusid läbi aegade kui ka uuemaid lugusid.

Kuues stuudioalbum "Tagasirändur" 
"Tagasirändur" on Leplandi kuues stuudioalbum, mis anti välja 15. oktoober 2018. Tegu on koostöös Rein Rannapiga välja antud albumiga, mis seob üheks Rein Rannapi loomingu ja Ott Leplandi vokaali.

Telesaated

"Laulupealinn" 
30. augustil 2011 avalikustas telekanal TV3, et Ott Lepland osaleb saatesarjas "Laulupealinn", kus esindab Kärdlat. Igas saates tuli laulmiseks valida uus partner Kärdlast või Hiiumaalt.
Eesti laulupealinna tiitlit kannab alates 20. novembrist Kärdla.

Saates esitatud laulud

"Su nägu kõlab tuttavalt" 
15. augustil 2013 avalikustas telekanal TV3 saatesarja "Su nägu kõlab tuttavalt" teise hooaja esimese osalise – Ott Leplandi. Saatesari algas oktoobris ja jõudis finaalini 8. detsembril Saku Suurhallis. Igas saates tuli jäljendada üht tuntud lauljat kas Eestist või välismaalt. Kuna saade kannab heategevuslikku eesmärki, siis keegi saatest välja ei lange, küll aga saadakse oma etteastete eest punkte, mida jagavad nii kohtunikud kui ka kaasvõitlejad. Ott Lepland võitis saatesarja kaheksanda saate, kus ta kehastas Stevie Wonderit. Auhinnaraha 1000 eurot annetas ta Maarja Päikesekodule. Finaalsaates sai Lepland teise koha ja raadio Star FM-i preemia "Kuulajate lemmik".

Jäljendatud artistid ja esitatud laulud

"Laula mu laulu" 
Saatesarja "Laula mu laulu" teisel hooajal 2014. aastal osales saates ka laulja Ott Lepland. Saatesari algas oktoobris.

Saates esitatud laulud

"Su nägu kõlab tuttavalt kuldne hooaeg" 
2018. aasta sügisel oli TV3 eetris "Su nägu kõlab tuttavalt" seitsmes ehk kuldne hooaeg, kus osalesid artistid varasematest hooaegadest. 
Ott Lepland saavutas hooaja kokkuvõttes teise koha. 
Jäljendatud artistid ja esitatud laulud

Filmid ja näitlemine

"Keskkoolimuusikal" 
2010. aasta kevadel etendus Eesti Nuku- ja Noorsooteatris Walt Disney muusikalfilmi "Keskkoolimuusikal" põhjal valminud muusikal "Keskkoolimuusikal", kus meespeaosa Troy Boltonit mängis Ott Lepland. Lisaks Leplandile tegid muusikalis kaasa Mari Ronimois, Silver Laas, Getter Jaani jt. Ott Leplandi ja Mari Ronimois esitasid seal ka dueti "Teeb haiget tõelisus".

"Vasaku jala reede" 
17. veebruaril 2012 linastus Eesti kinodes film "Vasaku jala reede". Tegu on kriminaalkomöödiaga, kus ühte peaosalist – Leemetit – mängis Lepland. Filmis teevad kaasa Priit Võigemast, Taavi Teplenkov, Ivo Uukkivi, Priit Loog jt. Detsembris 2012 anti film välja ka DVD-l.

"Eesti Laul 2012" 
15. detsembril 2011 avalikustati saates "Ringvaade" 2012. aasta 20 poolfinalisti, kes hakkasid võistlema konkursil Eesti Laul 2012. 159 esitatud laulust kaks olid Ott Leplandi omad, millest poolfinaali pääses laul "Kuula" (autorid Ott Lepland ja Aapo Ilves). "Kuula" osales loosi tahtel konkursi esimeses poolfinaalis, mis toimus 18. veebruaril.

Žürii ja televaatajate häälte tulemusena pääses laul 3. märtsil toimunud Eesti Laul 2012 finaalkontserdile, millest "Kuula" väljus võitjana. Laulu poolt hääletas superfinaalis 67% hääletanutest. Laul esindas Eestit mais toimuval 2012. aasta Eurovisiooni lauluvõistlusel Bakuus.

2012. aasta Eurovisiooni lauluvõistlus 
Ott Leplandi laul "Kuula" kõlas 2012. aasta Eurovisiooni lauluvõistluse teises poolfinaalis neljateistkümnendana. Žürii ja televaatajate häälte tulemusena pääses Eesti 26. mail toimunud finaalkontserdile, kus astuti üles üheteistkümnendana. Finaalis saavutati 6. koht 120 punktiga.

Lepland sai ESC Radio auhinna, kui ta võitis 2012. aasta lauluvõistluse hääletuse kategoorias "Parim meesartist", kogudes 19,4% häältest.

2013. aastast kuulub Ott Lepland ansambli Vallatud Vestid koosseisu.

Fänniraamat "Lubage mul olla" 
2010. aasta detsembris andis kirjastus "Pilgrim" välja Eesti esimese fänniraamatu "Lubage mul olla. Ott Lepland" alapealkirjaga "8 kuud superstaarina". Raamatu autor on Kirke Ert. Raamatusse on oma osa andnud ka Tõnis Mägi, Mihkel Raud, Maiken, Danel Pandre jt.

Osa raamatu müügitulust kanti stipendiumifondi, mis võimaldas kolmel lootustandval noorel WAF-i laulukoolis laulmist õppida. Noored valis Lepland välja ise.

Tunnustus 
2010
 Eesti Vabaõhumuuseumis toimunud auhinnagalal "Kuldne Plaat 2010" pälvis Ott Lepland Eesti Koolimissi eriauhinna "Aasta ilusaim artist".
 2010. aasta Raadio 2 Aastahiti teine koht lauluga "Süte peal sulanud jää". Samas edetabelis figureerisid ka lood "Sinuni", "Läbi öise Tallinna" ja "Kohtume jälle", mis said vastavalt 9., 10. ja 16. koha.

2011
 "2011. aasta Eesti Muusikaauhindade" nominent kategoorias "Aasta debüütalbum", albumiga "Ott Lepland".
 Georg Otsa nimelises Tallinna Muusikakoolis toimunud auhinnatseremoonial "Kuldne Plaat 2011" pälvis Ott Lepland järgmised auhinnad: "Aasta uustulnuk", "Aasta edukaim artist internetis" ning tema laul "Süte peal sulanud jää" kui "Aasta raadiohitt".
 2011. aastal valiti Ott Lepland rahvahääletusel Raadio 2 Aastahiti unistuste bändi koosseisul. Bänd esitas Ivo Linna laulu "Sülita vaid allatuult".
 "Tunnen elus end" kui 2011. aasta parim laul Raadio Uuno ja Elmari kuulajate arvates, 2011. aasta Raadio 2 Aastahitt edetabeli kolmas. Raadio 2 aastahiti edetabelis pälvisid lood "Sinuni" ja "Kuula" vastavalt 25. ja 26. koha.

2012
 "2012. aasta Eesti Muusikaauhindade" nominent kategooriates "Aasta meesartist", "Aasta album", "Aasta popalbum" albumiga "Laulan ma sind" ning "Aasta parim lugu" samalt albumilt pärinev "Tunnen elus end". Žürii otsusel pälvis Ott Lepland auhinna "Aasta meesartist" 2012. aastal.
 "Kuula" oli 2012. aasta parim laul Raadio Uuno ja Elmari kuulajate arvates, Raadio 2 edetabeli kolmas. Lood "Imede öö" ja "Kodu" olid vastavalt kaheksas ja üheksas.
 "ESC Radio reward" kui 2012. aasta Eurovisiooni lauluvõistluse parim meesartist.
 "2012. aasta keeleteo" nominent: eesti keeles esinemine 2012. aasta Eurovisiooni lauluvõistlusel, kokkuvõttes hääletuse teine.

2013
 "2013. aasta Eesti muusikaauhindade" nominent kategooriates "Aasta meesartist", "Aasta album", "Aasta popalbum" albumiga "Öö mu kannul käib" ja samalt albumilt pärinev laul "Kuula" kui "Aasta parim lugu". Žürii otsusel pälvis Ott Lepland auhinnad "Aasta meesartist" ja "Aasta popalbum".
 2013. aastal osales Lepland vabariigiaastapäeva pidulikul vastuvõtul.
 21. märtsil Solarise keskuses toimunud "Kuldne Plaat 2013" auhinnatseremoonial pälvis Ott Lepland lauluga "Kuula" järgmised auhinnad: "Aasta esitaja", "Aasta Raadiohitt".

2014
 Laul "Jäädagi nii" kui "Aasta Hitt 2014" raadio Elmaris veedetud edetabelinädalate põhjal. Laul püsis edetabelis 20 nädalat – kauem kui ükski teine laul sel aastal. Raadio Elmari "Aasta Laulu" edetabelis kuulajate häälte põhjal pälvis laul teise koha. Raadio Uuno pingereas "Uuno Eesti Top 100" saavutas lugu teise koha, olles sellega ka kõrgeim eesti laul. "Eurovisiooni" fännide koostatud aastaedetabelis sai lugu esikoha.

Diskograafia

Kassetid 
 "Oti jõululaulud" (Seafarm Recs; 1995)
 "Oti suvelaulud" (Seafarm Recs; 1996)
 "Ott ja valged jänesed" (BG Muusik; 1996)
 "Ott ja sõbrad" (BG Muusik; 1996)

Albumid 
 "Ott Lepland" (Crunch Industry; 2010)
 "Laulan ma sind" (Crunch Industry; 2011)
 "Kuula (EP)" (Crunch Industry; 2012)
 "Öö mu kannul käib" (Crunch Industry; 2012)
 "Siinpoolne" (Crunch Industry; 2015)
 "Maailm mu ees" (Crunch Industry; 2016)
 "Tagasirändur" (Koos Rein Rannapiga) (Full House Agency; 2018)

Singlid 
 "Otsides ma pean su jälle leidma" (detsember 2009)
 "Süte peal sulanud jää" (veebruar 2010)
 "Läbi öise Tallinna" (aprill 2010)
 "Üheskoos on olla hea" (juuni 2010)
 "Kohtume jälle" (oktoober 2010)
 "Sinuni" (koos Lenna Kuurmaaga) (detsember 2010)
 "Öö" (4. aprill 2011)
 "Tunnen elus end" (4. oktoober 2011)
 "Kuula" (jaanuar 2012)
 "Imede öö" (mai 2012)
 "Kodu" (november 2012)
 "Maagiline maa" (18. detsember 2012)
 "Jõesäng" (koos Tanel Padari ja Jalmar Vabarnaga) (veebruar 2013)
 "Planeet oma teel" (31. mai 2013)
 "Lumisel teel" (koos Tanel Padari ja Jalmar Vabarnaga) (detsember 2013)
 "Pool tundi veel" (jaanuar 2014)
 "Pea meeles head" (koos Birgit Õigemeelega) (märts 2014)
 "Jäädagi nii" (29. mai 2014)
 "Värvid" (koos Tanel Padari ja Jalmar Vabarnaga) (16. juuni 2014)
 "Kiigu ja liugle" (koos Tanel Padari, Jalmar Vabarna ja ansambliga Kõrsikud) (november 2014)
 "Ajaga võidu" (15. jaanuar 2015)
 "Iga päev" (4. mai 2015)
 "Hingesugulane" (oktoober 2015)
 "Sinine safiir" (mai 2016)
 "Ärtukuningas" (oktoober 2016)
 "Maailm mu ees" (26. jaanuar 2017)
 "Siin me kokku saime" (1. juuni 2017)
 "Aeg" (7. veebruar 2018)
 "Uued ootused" (14. mai 2019)
 "Kõik mis hea" (23. oktoober 2019)
 "Lootuses" (11. mai 2020)
 "Vaikida võib" (04. detsember 2020)
 "Maailm me käes" (17. mai 2021)
 "Mina veel Sind ei tea" (07. oktoober 2021)
 "Jõulud rõõmsaks" (01. detsember 2021)
 "Aovalguses" (11. detsember 2021)
 "Hommikud" (15. juuni 2022)

DVD 
 "Ott Lepland – ETV Live. DVD"

14. novembril 2012 toimus Tallinnas Vene kultuurikeskuses Ott Leplandi kontserdi "ETV Live" avalik salvestus, saade jõudis eetrisse 26. detsembril 2012. Kontserdil esitles Lepland laule oma uuelt albumilt "Öö mu kannul käib", kuid kõlasid ka laulud eelmistelt albumitelt. Kontsertsalvestisest valmis DVD, mis on poodides saadaval alates 19. detsembrist 2012.

Viited

Välislingid

Temaatilised netilehed 
 Ott Leplandi ametlik koduleht
 Ott Leplandi ametlik Facebooki leht
 Kuula Ott Leplandi MySpace'is
 Ott Leplandi lüürika
 Ott Leplandi fännide foorum

Videod 
 VIDEOD: Oti teekond võidule oli selline! DelfiTV
 Ott Lepland – Minu Isa Majakene. 00:57 youtube.com
 Ott Lepland – "She", "Kaks takti ette" 2006. 03:11 youtube.com
 Ott Lepland – Kaua veel 3.55 youtube.com
 Ott Lepland – Imede öö 3:18 youtube.com
 Ott Lepland – "Jäädagi nii" 3:56 youtube.com

 
Eesti otsib superstaari
Eesti Popmuusika Aastaauhinnad
Eesti esindajad Eurovisiooni lauluvõistlusel
Eesti lauljad